VII դարի Կարմրավոր եկեղեցին։ Աշտարակ (նկար)

«VII դարի Կարմրավոր եկեղեցին։ Աշտարակ», հայ մեծ նկարիչ Մարտիրոս Սարյանի 1956 թվականին ստեղծած կտավը, որն ընդգրկված է Սարյան ընտանիքի հավաքածուում և ներկայացվում է Սարյանի տուն-թանգարանում։ Սարյանը կտավը վրձնել է յոթանասունվեց տարեկան հասակում։

Նկարագրություն 
«VII դարի Կարմրավոր եկեղեցին։ Աշտարակ» կտավը Սարյանը նկարել է հինավուրց եկեղեցու առջև նստած` մեկ սեանսում։ 
Եկեղեցու հետևում` մի փոքր ձախ, երևում է Արագածը։ Իրականում լեռն այդտեղ չէ։ Երբ դեմքով կանգնում ես դեպի եկեղեցու մուտքը, Արագածը գտնվում է մոտավորապես կանգնողի ետևում։ Երբ Սարյանին հարցնում են այդ մասին, նա պատասխանում է.

Բնանկարի առանցքը ճարտարապետական կոթողն է, որը գտնվում է կտավի աջ կողմում։ Ամենալուսավոր կետը եկեղեցի մտնող կնոջ սպիտակ գլխաշորն է։ Կնոջ շարժումը կարծես հրավիրում է դիտելու կոթողի գեղեցկությունը։ Ճակատային թեք կառնիզի շարունակությունն են կազմում դեպի ձախ-վերև բարձրացող լեռնագծերը, որոնք ավարտվում են Արագածի գագաթով։ Լեռն այս կողմ բերելով` նկարիչը շեշտել է լեռան և ճարտարապետական ձևերի ընդհանրությունը, կապը։

Կտավի ձախ մասում` գունային մեղմ, սահուն տարածության մեջ պատկերված է սայլ ու երկու եզներ, որոնց դեպի եկեղեցին ուղղված դիրքերը դիտողին ստիպում են կրկին վերադառնալ կնոջ շարժմանը։

Կոմպոզիցիայի կառուցվածքը, գունային լուծումը (բնությունն ու եկեղեցին պատկերված են նույն գույներով) մարդուն, ստեղծագործությանն ու բնությանը ներկայացնում են միաձույլ։

Ծանոթագրություններ 

Մարտիրոս Սարյանի տուն-թանգարանի նկարներ
Մարտիրոս Սարյանի նկարներ
1956 նկարներ
Հայկական կերպարվեստ